google/wiki40b huggingface dataset:
Monreale

Monreale (siciliansk Murriali), navnet er en konstruksjon fra «monte reale», altså «kongelig fjell», kalt så på grunn av et palass som ble bygget her av Roger I av Sicilia, er en by og en kommune i provinsen Palermo på Sicilia i Italia. Den ligger på åskammen ved fjellet Monte Caputo med utsikt over den meget fruktbare dalen kalt «Conca d'Oro» (Det gylne skjell), kjent for sine appelsiner, oliven og mandeltrær, de produkter som blir eksportert i store mengder. Byen har rundt 31 343 innbyggere og ligger 15 km sør for Palermo.

Historie

Etter at Palermo ble okkupert av muslimer i 831 ble biskopen av Palermo tvunget til å flytte sitt bispesete til utenfor hovedstaden. Rollen som den nye katedralen ble gitt til den lille kirken Aghia Kiriaki i landsbyen ved siden av som senere ble kalt for Monreale. Etter at normannerne erobret stedet i 1072 kunne de kristne atter flytte tilbake til den gamlebyens katedral. Muligens på grunn av den lille kirkens midlertidige rolle som eklektisk senter besluttet kong Vilhelm II av Sicilia å bygge sin berømte katedral her.
Byen var lenge kun en landsby, og begynnelsen på dens utvidelse og ekspansjon startet da de normanniske kongene av Sicilia valgte dette området som deres rekreasjonssted for jakt og bygget et palass her, som sannsynligvis lå på samme sted som dagens rådhus.
Under kong Vilhelm II grunnla benediktinerne fra Cava de' Tirreni et kloster som satt med store midler. Det kan merkes at det nye byggverket også hadde betydelig forsvarsanlegg. Monreale var også setet for erkebiskopen av Sicilia som herifra hadde stor autoritet over Sicilia.

Klosteret

Klosteret i Monreale er et godt eksempel på siciliansk-romansk skulptur som ble reist av Vilhelm II samtidig med katedralen som ligger rett ved. Klosteret er dannet som et kvadrat hvor hver side 47 meter langt og blir helt dekket av en søylegang bestående av 228 mindre søyler med kapitéler og buer.
Klosteret ble beskrevet av den franske forfatteren Guy de Maupassant i hans reiseskildring fra Sicilia på slutten av 1800-tallet, og som han fant «vidunderlig».
Calrice di Durisio

Calrice di Durisio var en italiensk lege og kirurg som levde i det 15. århundre.
Hun var utdannet ved universitetet i Salerno og tilhørte mindretallet av kvinnelige studenter i hennes periode. Hun spesialiserte seg på sykdommer i øyet.
Yemaneberhan Crippa

Idrettskarriere

Crippa fikk bronse i lagkonkurransen for junior under EM i terrengløp 2013, og under EM i terrengløp 2014 fikk han gull både individuelt og i lagkonkurransen. Han fikk bronse på 5000 meter under junior-EM i friidrett 2015, og vant juniorklassen under EM i terrengløp 2015. I 2016 kom han på tredjeplass i U23-klassen under EM i terrengløp 2016.
Under U23-EM i friidrett 2017 i Bydgoszcz vant han 5000 meter.
Campulipus limbatus

Utseende

Langstrakte, langbeinte, middelsstore (ca. 15 millimeter) gullbasser. De er svarte med mer eller mindre oransjerøde dekkvinger, pronotums sider kan være mer eller mindre røde. Hunnene kan ha mørke dekkvinger. Pronotum er kledt med fine, gulaktige hår. Hodet har litt forlenget "snute".

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Sør-Afrika.
Pro Evolution Soccer

PES

Omslagsillustrasjon: Ingen spesiell spiller. ()
Det første Pro Evolution Soccer-spillet, som ble kalt Winning Eleven 5 i Japan og USA, ble utgitt i oktober 2001.

PES 2

Omslagsillustrasjon: Ingen spesiell spiller. ()
Pro Evolution Soccer 2 (Winning Eleven 6) ble utgitt i oktober 2002. Dette var det første spillet i serien der Trevor Brooking og Peter Brackley var kommentatorer. Spillet inneholdt sanger som We Will Rock You og We Are the Champions fra Queen

PES 3

Omslagsillustrasjon: Naoki Matsuda
Spillet ble utgitt i 2003, med den italienske fotballdommeren Pierluigi Collina på coveret. Det som er litt pussig er det at Collina ikke er med i spillet som en kampdommer.

PES 4

Omslagsillustrasjon: Thierry Henry, Francesco Totti & Pierluigi Collina.
Spillet ble utgitt i 2004 og inneholdt cup-moduser som kan ligne på EM, VM, Copa América og cupene fra Afrika, Asia og Oseania.

PES 5

Omslagsillustrasjon: Thierry Henry & John Terry
Spillet ble utgitt i oktober 2005. Det ble ansett som vanskeligere enn sine forgjengere, og man mente at dommeren ofte blåste frispark for ubetydelige hendelser.

PES 6

Omslagsillustrasjon: Kim Källström & Adriano
Spillet ble utgitt i oktober 2006. I tillegg til lisensierte ligaer som Serie A, Primera División og Eredivisie, ble også nå Ligue 1 lisensiert. Bundesligaen forsvant fra PES 6.

PES 2008

Omslagsillustrasjon: Cristiano Ronaldo & Michael Owen
Spillet ble utgitt i oktober 2007, og dette spillet inneholder mye mer spesielle finter og bevegelser som tilhører spillerne du styrer.

PES 2009

Omslagsillustrasjon: Lionel Messi
Spillet ble utgitt 16 oktober 2008. PES fikk Champions League-lisensen og Become a Legend. Det er basert på å styre en spiller. som spilleren har lagd selv rundt om i  verden. 2008

PES 2010

Omslagsillustrasjon: Lionel Messi & Fernando Torres
Spillet ble utgitt i 22. oktober 2009. Spillet fikk Europa League-lisens og har integrert denne og Champions League-modusen i Master League og Become a Legend. Online er blitt ordnet, og innholdet i modusen er kraftig forbedret med samfunn, konkurranser og statistikk.
Norgesmesterskapet i PES 2010 startet 28. november i Moss, deretter fulgte det fem turneringer i Oslo fra januar til mai, inkl. to til i hhv. Moss og Grimstad.
Kelvin kullkraftverk

Kelvin kullkraftverk er et kullkraftverk i Johannesburg i Sør-Afrika. Det har en installert produksjonskapasitet på 600 MW fordelt på 13 turbiner.  Anlegget stod ferdig i 1969 etter installasjonsarbeider siden 1957.
Moores lov

Moores lov ble fremsatt i 1965 av Gordon Moore som var en av Intels grunnleggere. Den sa at antall transistorer på et areal dobles hver 12. måned, noe han i 1975 justerte til hver 24 måned. (Intels David House hevdet hver 18. måned, men Moore sa aldri det.) Mindre transistorer vil normalt medføre reduserte kostnader og høyere effektivitet i en prosessor. Moores lov ble fremsatt på grunnlag av observasjoner, og har vært gyldig i mer enn 50 år.
Prediskjonen ble fremsatt 19. april 1965 i en artikkel i bladet «Electronics Magazine», og ble av Professor Carver Mead kalt Moores lov. Opprinnelig gjaldt loven antall enheter, altså både transistorer og motstander, som var per areal.  På den tiden artikkelen kom ut så inneholdt en typisk brikke 60 enheter. Til sammenligning kan det nevnes at Intel sin 32 nm Intel Itanium-prosessor fra 2011 kom med 3,1 milliarder silisium-transistorer, og Oracles Sparc M7 fra 2015 hadde over 10 milliarder transistorer.
Med jevne mellomrom spås det at Moores lov har nådd det punktet hvor fysiske lover begrenser gyldigheten, men halvleder-fabrikantene finner stadig opp nye metoder. Med transistorstørrelse på 7 nm i 2018 og 5 nm fra 2020 er det ikke lenger realistisk å redusere transistorstørrelsen særlig mye, men stadig økende kompleksitet har holdt liv i Moores lov til 2015, men etter det har farten avtatt.
NM i kickboksing 2015

NM i kickboksing 2015 ble arrangert 10. april i Oslo. Arrangør var Fighter Kickboksingklubb.
Kongepokalene ble vunnet av Monica Engeset og Tommy Henry Macpherson.
Per Hagen

Per Ole Hagen (død 1978) var en norsk forfatter av korsanger og salmer. Han jobbet for Indermisjonens musikkavdeling fram til han døde brått og i ung alder i 1978. Han var også med i redaksjonskommiteen til Barnas lovsang som kom ut to år etter hans død, i 1980.
Hagen har oversatt salmen «Jeg vil gi deg, o Herre, min lovsang» til norsk, en salme man finner i flere sangbøker, blant annet i Salmer 1997. Han har også med to oversettelser i Norsk salmebok 2013.
Solheim Turiststasjon

Solheim Turiststasjon er et privatdrevet pensjonat langs fylkesvei 48, beliggende midt i Uskedalen i Kvinnherad kommune i Hordaland. Pensjonatet disponerer ni enkelt- og dobbelsoverom, og brukes som selskapslokaler, kurs og konferansested. Pensjonatdriften ble startet i 1956 av Fridtjof og Aslaug Sunde, og lenge sto Uskedalens eneste bensinpumpe og bil der.
Esaias Pufendorf

Svensk tjeneste

Stillingen som underviser brakte ham i berøring med svenske statsmenn, og i 1659 ble han ansatt i svensk tjeneste. Hans første utsendelse var til Sorø under krigen med Danmark i august 1659. Her skulle han bilegge en strid mellom borgerskapet og de innkvarterte troppene. I den følgende tid ble han brukt dels som en slags speider i Tyskland, dels som avsending til tyske fyrster, Nederlandene og Frankrike. I 1670 ble han regjeringsråd, senere kansler i de svenske hertugdømmene Bremen og Verden.

Dansk tjeneste

Etter misnøye med styresettet forlot Pufendorf i 1687 den svenske tjenesten i Stade og flyttet til Hamburg. Herfra bega han seg til Danmark, hvor Christian V sendte ham til Regensburg for å representere kongen som hertug av Holsten på Riksdagen. Her avled han den 26. august 1689 og kom således ikke til at oppleve dommen til tap av liv, ære og gods som den svenske hoffrett felte over ham den 2. oktober samme år.
Pufendorf ble i 1663 gift med Anna Trotzig, senere med en Veronica. Han hadde flere døtre.

Boksamler

I september 1690 ble Pufendorfs bibliotek satt på auksjon i Hamburg, hvor kong Christian V kjøpte det. Auksjonskatalogen angir i tittelen at det er tale om et universalbibliotek på forskjellige språk og i de beste utgaver. Den rike samlingen av offentlige aktstykker omhandlende Danmark-Norges politiske rival Sverige, kan ha vært utslagsgivende for beslutningen om å kjøpe biblioteket. En rekke bøker i Det Kongelige Bibliotek bærer påtegningen ex. b. P. eller ex bibl. Puff. etterfulgt av et nummer. Disse bøkers titler og numre svarer til de pågjeldende titler og numre i den trykte katalogen over Pufendorfs bibliotek.
Dag efter dag

Bakgrunn

«Dag efter dag» var én av ti deltakerlåter i svenske Melodifestivalen i Göteborg 27. februar 1982, og den ble fremført av duoen Chips – bestående av Kikki Danielsson og Elisabeth Andreasson. Sangen vant en klar seier og ble Sveriges bidrag i den internasjonale finalen i Harrogate 24. april samme år.
I den internasjonale finalen var «Dag efter dag» det niende bidraget på scenen av 18 deltakere. I avstemningen fikk sangen 67 poeng og endte på en åttendeplass – Sveriges beste resultat siden 1975.

Om sangen

Sangen er en låt innen pop-, danseband- og slagersjangeren, og er skrevet av Lasse Holm og Monica Forsberg. Sangen har blitt sammenlignet med ABBA-musikk, men Lasse Holm avviste at han var inspirert av ABBA, men i stedet 1950-årene og Rick Nelsons låt «Poor Little Fool». 
Den engelske tittelen er «Day After Day», og både den svenske og engelske versjonen ble gitt ut på singel samme år. Både den svenske og engelske versjonen ble gitt ut på albumet Having a Party samme år.
Ronne Antarctic Research Expedition

Ronne Antarctic Research Expedition (RARE) var en ekspedisjon til Antarktis i 1947-48 som utforsket området rundt Den antarktiske halvøy. Norsk-amerikaneren Finn Rønne ledet RARE, den siste privatfinansierte amerikanske forskningsekspedisjonen. Ekspedisjonen hadde base på Stonington Island og utforsket og kartla den siste ukjente kyststrekning på jorda og fastslo at Weddellhavet ikke var forbundet med Rosshavet. Ekspedisjonen tilbakela 5 800 kilometer på ski og hundesleder – mer enn noen andre i historien. Det ble også foretatt rekognoseringsturer og omfattende fotografering fra fly.
Rønnes hustru Edith deltok som historiker og nyhetskorresponent for North American Newspaper Alliance. Hun og sjefspilotens hustru Jennie Darlington var de første kvinnene som overvintret i Antarktis.
Abmoälven

Abmoälven er ei skogselv i Arvidsjaur kommune i Lappland i Sverige. Den er ei høyre sideelv til Piteälven. Den er cirka 80 kilometer lang, medregnet tilløpselver. Den har et nedbørfelt på 1 132,4 km² og middelvannføringen ved munningen er 13,8 m³/s. Abmoälven starter fra innsjøen Ábrávrre (361 moh) og renner først mot sørøst mot Malmesjaure. Etter Moskosel vender elva mot nord og munner ut i Piteälven nær Trollforsarna.
Paul Rudd

Tidlig liv

Paul ble født Passaic i New Jersey og var sønnen til jødiske immigranter fra England. Det originale familienavnet var egentlig «Rudnitzky». Hans far, Michael Rudd, var tidligere visepresident for World Airways. Han vokste opp i Overland Park i Kansas og gikk på Shawnee Mission West og University of Kansas.

Karriere

Gjennombruddet for Paul Rudd var nok med filmen Clueless i 1995. Han spilte også i dramafilmene Romeo + Juliet (1996) og Siderhusreglene (1999), samt at han portretterte hovedrollen Nick Carraway i en fjernsynsversjon av den klassiske romanen Den store Gatsby i 2000. I ettertid har han blitt mest kjent for å spille i komedier, og har dukket opp i filmer som Anchorman: The Legend of Ron Burgundy (2004), The 40 Year Old Virgin (2005), Natt på museet (2006), Knocked Up (2007), Dumpet av Sarah Marshall (2008), Role Models (2008), I Love You, Man (2009), Dinner for Schmucks (2010), How Do You Know (2010), Our Idiot Brother (2011) og Wanderlust (2012). Han spilte også en stor gjesterolle i den populære situasjonskomedien Venner for livet fra 2002 til 2004.
Han er også tiltenkt å gjenta sin rolle som Brian Fantana i Anchorman 2 (2013). I tillegg har han landet en rolle i komedien The End of the World (2013).
Ishavsbyen videregående skole

Ishavsbyen videregående skole er en skole for yrkesfaglige studieretninger i Tromsø. Skolen består av de tidligere Breivika videregående skole og Tromsø maritime skole. Ishavsbyen videregående skole tilbyr helse- og oppvekstfag (HO), teknisk og industriell produksjon (TIP), restaurant og matfag (RM) og elektrofag (EL). Til sammen er det 760 elever ved skolen(2017).
Skolen har midlertidig to skolesteder, hvorav ett i Breivika og ett i Rambergan. Begge skolesteder lokaliserer TIP og EL, mens RM og HO er knyttet til lokalene i Breivika.
633 Skvadron

Handling

Filmen utspiller seg under den andre verdenskrig. Den norske motstandslederen Erik Bergman underetter britene om hvor en tysk V2-drivstoffabrikk befinner seg. Den ligger under en overhengende klippe ved enden av en fjord. Fabrikken kan bli ødelagt hvis klippen raser ned etter bombeslipp fra lette fly av Mosquito-typen. Roy Grants 633 Skvadron blir tildelt oppdraget. Bergman planlegger et bakkeangrep som skal sammentreffe med luftangrepet, men blir tatt til fange og torturert av Gestapo. Han røper angrepsplanene før han blir drept. Motstandsbevegelsen blir knekt. Mosquito-pilotene, som er ukjente med at bakkeangrepet ikke vil finne sted, flyr til fabrikken. Hele skvadronen blir utslettet. Den siste bomben, som blir sluppet, gjør at oppdraget blir vellykket. Grant og hans navigatør er de eneste overlevende.

Innspillingsfakta

633 Skvadron ble spilt inn i England. Eksteriørscener ble filmet på Skottlands vestkyst.
Nation (Paris Metro)

Nation er en stasjon på metroen i Paris.
Stasjonen betjener linje 1, linje 2, linje 6 og linje 9.
Rav og Rekling

Visebok

Senere ble Rav og Rekling utgitt som "Visebok med arrangementer" (trykt på Tromsø Museum, 1980). Arrangementene er slik de er på platen, med noen små avvik. I et forord til viseboka skriver Ola Graff: "Jeg har tatt med litt opplysninger om hver vise, forklart vanskelige ord og ellers prøvd å finne ut litt om visene, blant annet ved å sammenligne forskjellige varianter, både de som finnes på Tromsø Museum som er hovedsamlinga av folkemusikk fra Nord-Norge, og fra andre steder i landet."

CD utgivelse

De to LP-platene som Nordnorsk Visegruppe ga ut, Rav og Rekling og Hei Løsti, er samlet på en CD som ble utgitt i 2006 av Universal.
Karmakosmetix Music

Karmakosmetix Music er et musikkselskap med hovedsete i Kristiansand som ble started 18. desember 2002.
Karmakosmetix Music representerer artister som Honningbarna, Thelma & Clyde, Post, Hanne Kolstø, Transit, Soxpan, AgaiaGanzâ, I Sing My Body Electric, Tuba Tuba, Silje Kåfjord og Goldlog.
Byllepest

Byllepest er den vanligste form for pest og har stått bak flere epidemier og pandemier gjennom historien. Svartedauden på midten av 1300-tallet var mest sannsynlig en byllepestpandemi.
Infeksjonssjukdommen er forårsaket av bakterien Yersinia pestis og kjennetegnes av at lymfeknuter hovner opp til store væskefylte byller. Disse kan det gå koldbrann i, slik at de får en blåsvart farge. Den samme bakterien kan også føre til lungepest eller blodforgiftning.
Byllepest hadde, slik den artet seg i seinmellomalderen, en letalitet (dødelighet) på 50-60 prosent. Generelt synes det som om byllepesten i middelalderen drepte 2 av 3 som ble infisert i løpet av 2 til 6 dager uten behandling. Trolig drepte svartedauden mer enn 25 millioner mennesker, en tredjedel av den europeiske befolkning.
Grunnen til byllepestens store spredning og dødelighet hadde bakgrunn i et komplisert samspill mellom ulike krefter i naturen og andre fenomener, blant annet en balanse mellom mikro- og makroparasittisme som ledet fram til dens katastrofale angrep på Europa i 1345. En smågnager som jordrotten på steppene i østlige Europa og Asia var vertskap for en bakterie som ikke ble identifisert før i 1894, Pasteurella pestis (i dag kalt Yersinia pestis), mikroparasitten bak svartedauden. Bakterien fant seg også til rette hos loppene, som igjen fant vegen til den svarte asiatiske rotten som etter den neolittiske revolusjon bosatte seg blant mennesker. Fra rotten hoppet loppene over på mennesker. Da mongolene nådde fram til Europa, fant det også sted en utveksling av mikroorganismer. En av disse var utvilsomt svartedaudens byllepest.
Svartedauden ble fulgt av nye utbrudd med 10 – 20 års mellomrom i de neste 300 årene. I Venezia regner en med 26 utbrudd frem til den siste i 1631, og i Sverige tyder kildene på 24 pestepidemier frem til den nest siste i 1653. Ellers i Vesten fant de siste pestepidemiene sted rundt 1650, f.eks. i 1654 i Christiania  og på Østlandet, og i 1665 i London. I Russland og i Det ottomanske riket fortsatte pesten å bryte ut jevnlig, helt frem mot slutten av 1800-tallet.
Det siste utbruddet i Sverige fant sted i 1710, hvor smitten krysset Øresund til Sjælland. Cille Gad og hennes far var blant ofrene for pestutbruddet som utslettet en tredjedel av Københavns befolkning. En tenåringsgutt fra Helsingør brakte smitten til København. I Sverige hadde pesten svekket flåtens kampkraft betydelig.
Verdenscupen i paralangrenn 2014/15

Verdenscupen i paralangrenn 2014/15 (langrenn for funksjonshemmede) ble arrangert fra 10. desember 2014 i Vuokatti i Finland til 22. mars 2015 i Surnadal i Norge.
Compsomera

Utseende

Middelsstore, slanke og langbeinte, mørke trebukker med gule tegninger på pronotum og dekkvinger. Antennene er gulbrune, vanligvis lengre enn kroppen, nokså tynne. Pronotum er rundet med en butt tann på hver side. Dekkvingene er avsmalnende bakover. Bakbeina er særlig lange, lårene litt fortykkede.

Levevis

Larvene utvikler seg i ved av løvtrær.

Utbredelse

Slekten er utbredt i det østlige og sørlige Afrika.
Nico Hülkenberg

Tidlig karriere

Hülkenberg har tidligere blitt verdensmester i A1 Grand Prix i 2006-2007, som en del av A1 Team Tyskland, og i Formula Three Euroseries i 2007. I 2009 vant han GP2-mesterskapet, og ble den tredje personen etter Nico Rosberg og Lewis Hamilton til å gjøre dette på sitt første forsøk.

Formel 1

Hülkenberg debuterte i Formel 1 i 2010 for Williams, med den erfarne veteranen Rubens Barrichello som lagkamerat. Hans debutløp var under Bahrains Grand Prix, og han tok sitt første poeng i sitt tredje løp i Malaysia, hvor han fullførte på en 10.-plass. Hulkenberg tok også sin første pole position under Brasils Grand Prix, hvor han fullførte på en 8.-plass.
I 2011 var han test- og reservefører for Force India. Han kjørte ingen løp, men deltok på de fleste fredagstreningene i løpet av sesongen.
I 2012 fikk han fast førersete i Force India, hvor han erstattet Adrian Sutil.
Sir Robert Ho Tung-biblioteket

Sir Robert Ho Tung-biblioteket (Biblioteca Sir Robert Ho Tung, 何東圖書館) er et offentlig bibliotek i Macao i Kina. Det ligger i en herrskapsbolig av stor historisk, kulturell og arkitektonisk verdi.
Bygningen ble til før 1894 og var eid av Dona Carolina Cunha. Senere kjøpte Hongkong-forretningsmannen Sir Robert Ho Tung huset (1918), og han bodde der mellom 1941 og 1945. Han døde i 1955, men hadde bestemt at huset skulle omgjøres til offentlig bibliotek i sitt testamente.
Biblioteket ble åpnet i 1958. Det strekker seg inn i en vesentlig større bygning bak selve herskapsboligen og er Macaos største offentlige bibliotek.
Antikvar

Antikvar (fra latin «fra eldre tider», av antiquus, «gammel») er et ord som har hatt ulike betydninger i historien. Romerne brukte i antikken betegnelsen antiquarius om dem som brukte foreldete uttrykk (arkaismer), i middelalderen ble det brukt om dem som kopierte gamle manuskripter, mens det fra renessansen ble brukt om en lærd, som beskjeftiget seg med antikviteter eller fornminner, spesielt gamle kunstverk. På dette tidspunkt var det heller ikke noe skille mellom historikere og arkeologer, så det fungerte også som en betegnelse for en bestemt slags historikere. Et annet ord for antikvar i visse sammenhenger kan være oldtidsforsker. Innehaver av et antikvariat kan også omtales som antikvar. 
I dag anvendes antikvar om en person som studerer eldre tiders materielle kultur. Stillingsbetegnelsen brukes i våre dager i forbindelser som  byantikvar og riksantikvar. Antikvar eller bygningsantikvar kalles også vitenskapelig ansatte hos fylkeskonservatoren eller byantikvaren. Disse er rådgivere i spørsmål som gjelder bevaring av antikvarisk verdifulle bygninger, anlegg og bygningsmiljøer. Byantikvar finnes i dag i Oslo, Bergen, Trondheim, Tromsø, Kristiansand, Sandnes og Stavanger.
Antikvaren jobber med bevaring og utvikling av kulturminner og kulturmiljøer. Antikvaren har mye kunnskap om disse temaene, og styrer arbeidet med å bevare og verne bygg, landskap og annet miljø. Antikvar arbeider innenfor rammen av kulturminneloven og plan- og bygningsloven. Det vil si at antikvaren følger etablerte lover og forskrifter i arbeidet med å se til at kulturminner, historisk bebyggelse, kulturlandskap, miljø, arkeologi og at den generelle egenarten blir bevart.
Asarkina

Utseende

Middelsstore, gule og svarte blomsterfluer. Pannen er gul i den fremre delen, svart med støvflekker i den bakre. Antennene er gule. Fasettøynene er nakne. Thorax er blankt svart med brede, gule sidestriper og gult scutellum. Vingene er glassklare. Bakkroppen er for det meste gul, kvert ledd er smalt svart bakerst.

Utbredelse

Slekten er mest utbredt i tropiske områder i den gamle verden. I Europa finnes det bare én art, Asarkina fiorii, i Italia.